ועדת הכספים, כנסת 16, פרוטוקול מספר , 2005-07-26 09:30

יעקב ליצמן: בוקר טוב, אני מתכבד לפתוח את הישיבה.

יעקב ליצמן: אתמול אחר הצהרים התקיימה פה ישיבה עם אילן כהן והצוות, אני שמח להודיע שהגיעו להסכמה עם הגברת פה, וגם עם כל הקבוצה.

עליזה קן: בלי להיכנס לעובדות של המקרה הספציפי, אתמול מנכ"ל משרד ראש הממשלה הנחה את המינהלה להוציא מסמך ממצה לאדון אלימלך היום שמתאר את כל הדברים שחסרים בבקשה, והמגמה היא שהתיק של אדון אלימלך יובא בפני ועדת הזכאות בשבוע הבא.

עליזה קן: כדי לדייק, אתמול נוצר הרושם מדבריה של גברת אלימלך שמדובר בבקשה שבויה בידי נותני שירותים חיצוניים ושהגברת לא מקבלת תשובה.

עליזה קן: כדי שהדברים יקבלו פרספקטיבה אחרת אני מציינת שזו בקשה שהוגשה במאי אך היתה טעונה מספר השלמות.

עליזה קן: ההשלמה האחרונה נעשתה לפני כשבוע, ב-19 ביולי, וגברת אלימלך נפגשה עם אנשים במינהלה לצורך מתן השלמות.

עליזה קן: המגמה היא אינה מגמה שרוצה להתעלם מהפניות ולמצוא אפשרויות ודרכים לדחות אותן, במקרה הזה זו הדרך הקלה יותר.

עליזה קן: זה באשר למקרה הספציפי.

עליזה קן: באשר לעניין הכללי של הלוואות לעסקים ייתן סקירה ארנון.

ארנון איקן: קיימנו אתמול ישיבה בנוכחות מנכ"ל משרד ראש הממשלה יחד עם היושב ראש ונציגים מהממשלה, משרד המשפטים והאוצר, מתוך כוונה לברר את סוגיית העמדת הלוואות גישור לעסקים.

ארנון איקן: מי שהיה פה אתמול והיום זה עסקים מארז, אך זה גם עסקים שנמצאים בגוש.

ארנון איקן: הדיון נסב סביב האפשרות לקדם את הפרוצדורה של העמדת ההלוואות לפי החלטת ועדת שרים להתנתקות בנושא הזה, טרם קבלת זכאות.

ארנון איקן: החוק הרי קבע פיצוי.

ארנון איקן: אנו באנו לסייע לאותם עסקים - אגב, העברנו בינתיים שתי החלטות, גם לעסקים וגם לחקלאים, ובשבוע הבא אמורה לעבור עוד החלטה לגבי עסקים על אובדן עונה.

ארנון איקן: כל אלה זה מאמצים שהממשלה עושה מעל החוק.

ארנון איקן: עסקים שירצו להעביר את העסקים שלהם למקום חדש בישראל - אנו מוכנים לסייע להם בהעמדת הלוואת גישור לצורך העתקת העסק.

ארנון איקן: הרעיון הוא לעזור לאותם עסקים שרוצים להעתיק את העסק שלהם ויודעים לאן וצריכים את הסיוע עד שיקבלו את הפיצוי לפי חוק.

ארנון איקן: אנו נסייע בפרק הזמן של הבדיקות שנדרשות לעניין זה, בדיקות ראשוניות – נצמצמן.

ארנון איקן: הבדיקה לכזה עסק תיארך, לפי סיכומנו, לא יותר משבוע כדי להתחבר לאנשים אלה מהר.

ארנון איקן: אני מקווה שבעוד התאמות שנעשה, אני מקווה שהעסקים יוכלו לעמוד בזה.

ארנון איקן: המנגנון הקיים שעבדנו עליו זה הקרן לעסקים קטנים.

ארנון איקן: יש בתמ"ס חברה שעושה בדיקות לעסק – איתנות פיננסית וכו', הם יודעים לעשות זאת גם בפרק זמן קצר.

ארנון איקן: מי שעובר ומקבל את ההמלצה, אגב, כל מי שפנה עד עכשיו קיבל את ההמלצה של תבור.

ארנון איקן: כרגע הנתונים של המינהלה אומרים שהגישו 14 עסקים מאזור התעשייה ועוד כמה עסקים מהגוש, כנראה, קצת יותר מעשרים.

ארנון איקן: מתוך כמה – באזור התעשייה מדובר על פוטנציאל של 70-80 עסקים, שלא כולם הולכים לפתוח מחדש.

ארנון איקן: אף פעם לא קיבלנו נתונים ברורים לגבי הגוש.

שמשון אלבק: 200 חקלאים- -

ארנון איקן: לצערי, העסקים משיקולים כאלה ואחרים רק בשבועות האחרונים הואילו בטובם להגיש את הבקשות.

ארנון איקן: אנשים מתפלאים למה הם לא קיבלו כסף ועזרה.

ארנון איקן: לכן ביקשתי שאם הם רוצים שנעזור להם, שיעזרו לנו לעזור להם.

ארנון איקן: יושב פה אחד בעלי העסקים, שאתמול בדיון, עם כל הטענות נגדנו, הוא אמר: לא הגשנו את הבקשה.

ארנון איקן: מי שלא הגיש בקשה, שלא יצפה שנעזור לו.

ישראלה אלימלך: אם נגיע לוועדה תוך שבוע- -

יעקב ליצמן: אני מקווה שזה יסתיים.

חיים אורון: חשוב מאוד מה שקרה אתמול, אך יש לקחת בחשבון שככל שמתקרבים לתאריך, השבוע יהיה קצר יותר.

חיים אורון: כדי לחסוך מאתנו אירועים כמו אתמול, לא תהיה בררה.

חיים אורון: יש עוד שלושה שבועות.

חיים אורון: שלא תהיה עילה למישהו לומר: משום שלא נתנו לי פתק מסוים, הפסדתי את העסק.

ארנון איקן: זה מצריך גם את הסיוע שלהם.

יעקב ליצמן: אף אחד לא חלק על זה, שצריך להגיש את הניירת.

יעקב ליצמן: אך הנושא לא יכול להיות בבג"ץ ששה שבועות, ואפילו לא היה דיון.

יעקב ליצמן: לכן אני שמח שהיה דיון.

חי ויס: אנו שבעי הבטחות מאז מאי 2004 לגבי סיוע לנפגעי אזור התעשייה בארז.

חי ויס: כולם באים עם נכונות לעזור, אך במבחן התוצאה לא קיבלנו אגורה.

חי ויס: המצב הוא שעסקים שנתקעו שם באזור התעשייה בגלל סגרים ללא יכולת להפעיל את העסק נשארו ללא יכולת מימון, והם היום לא יכולים להעתיק את העסק למקום אחר, לא לשכור נכס חלופי, לא לממן את הוצאות ההעתקה.

חי ויס: ההשהיה היתה כי אנשים הגישו כמה פעמים טפסים כאלה ואחרים.

יעקב ליצמן: אני שמח שזה הסתדר.

יעקב ליצמן: בנק המזרחי.

שמשון אלבק: אתמול בדיון עלו שאלות לגבי הסניף ולקחו את בנק המזרחי כמודל לעניין זה, היו פה כמה הסתייגויות מהניסוחים של התקנות בעניין הסניפים.

שמשון אלבק: אנו לא באנו לפתור את הבעיה של בנק המזרחי אלא את הבעיה של הסניף, ומה יהיו השיקולים של הוועדה המיוחדת באשר למתן אפשרות לפיצוי פיננסי לסניף.

שמשון אלבק: לכן ביצענו אתמול תיקונים, אני מקווה שבכפוף להם התקנות יעברו במלואן ללא שינויים נוספים.

שמשון אלבק: אני מבקש להציג את התיקונים שבוצעו; היתה מחלוקת לגבי המונח "מוניטין", מה משמעות מונח זה.

שמשון אלבק: הסברתי שמבחינתנו, זה יכולת לגייס לקוחות לעסק.

שמשון אלבק: לכן תיקנו את הסעיף והוספנו שמוניטין ייחודיי הקשורים לפעילות בשטח המפונה ואשר אפשרו לסניף לצבור קהל לקוחות - זה תיקון אחד.

שמשון אלבק: התיקון השני שאנו מציעים הוא בסעיף השני של הסניף, יכולת לשמר את פעילות הסניף מחוץ לאזור לאחר הפינוי, היה במקור "או להעברת חלק משמעותי של פעילות הסניף".

שמשון אלבק: היום הוספנו "או להעברת עיקר פעילות הסניף".

שמשון אלבק: אלה התיקונים.

שמשון אלבק: כמובן, הוועדה המיוחדת נשארת עם מלוא שיקול הדעת להחליט אם במקרה זה להפעיל פיצוי לפי מסלול פיננסי, ובאיזו מידה.

יעקב ליצמן: אני מצביע.

יעקב ליצמן: מי בעד תקנות יישום תוכנית ההתנתקות (כללים ותנאים להגדלת פיצוי לעסק או סניף), התשס"ה-2005?

יעקב ליצמן: מי נגד?

יעקב ליצמן: אין.

יעקב ליצמן: אושר פה אחד.

יעקב ליצמן: תודה רבה, הישיבה נעולה.